## José Antonio Rovira anima les famílies a exercir el dret al vot sobre la llengua base dels seus fills “amb total llibertat i convicció”

*** El conseller afirma que la Llei de llibertat educativa “és respectuosa amb les dos llengües oficials” i assenyala que donar veu a les famílies “és just i democràtic”
* “La continuïtat del banc de llibres, l’atenció a l’alumnat amb necessitats especials o les activitats extraescolars està absolutament garantida”**

El conseller d’Educació, Cultura, Universitats i Ocupació, José Antonio Rovira, ha remés una carta a les famílies de la Comunitat Valenciana en la qual les anima a exercir el dret al vot en l’elecció de la llengua base dels seus fills. “Les famílies han de triar amb total llibertat i convicció”, ha assenyalat.

El conseller d’Educació ha recordat que “entre el 25 de febrer i el 4 de març de 2025, les famílies podran triar la llengua base, valencià o castellà, que preferisquen per a l’educació dels seus fills”. “Donar veu a les famílies és just i democràtic, el més important és que participen i es pronuncien en un procés en el qual la Conselleria és absolutament neutral”, ha recordat.

José Antonio Rovira ha indicat que la Conselleria “defén el llegat cultural de ser una comunitat bilingüe”. “De fet, una de les motivacions de la Llei de llibertat educativa va ser la preocupació pel descens d’ús del valencià, fet que pretenem revertir amb un canvi de paradigma: passant de la imposició a la promoció”, ha indicat.

El responsable d’Educació ha assenyalat que la Llei “és respectuosa amb les dos llengües oficials de la Comunitat, i a partir de 3r de Primària en les zones valencianoparlants el pes d’una no suposarà una diferència de més del 20 % de les matèries, independentment de la llengua base triada”.

“A més, en les zones castellanoparlants també podrà haver grups de llengua base valencià. La novetat fonamental serà que la llengua d’adquisició de la lectoescriptura (en Infantil, i 1r i 2n de Primària) es farà en la llengua triada pels progenitors” ha afegit el conseller.

Finalment, Rovira ha llançat un missatge de tranquil·litat a les famílies de la Comunitat Valenciana, ja que indistintament de quina siga la llengua triada, “la continuïtat del banc de llibres, l’atenció a l’alumnat amb necessitats especials o les activitats extraescolars està absolutament garantida”.

Fecha: 21/02/2025